b'\n_START_ARTICLE_\nHS2000\n_START_SECTION_\nPovijest i opis pi\xc5\xa1tolja\n_START_PARAGRAPH_\nGodine 2000. u karlova\xc4\x8dkoj tvrtki HS Produkt su u suradnji s institutima u Hrvatskoj i Fakultetom strojarstva i brodogradnje i savjetima iz MORH-a uspjeli proizvesti novi pi\xc5\xa1tolj, koji je svojim konstrukcijskim rje\xc5\xa1enjima, malom te\xc5\xbeinom i velikom pouzdano\xc5\xa1\xc4\x87u pri rukovanju dobio priznanja vojske i policije. Svi dijelovi hrvatskog samokresa, osim njema\xc4\x8dke cijevi se proizvode u Hrvatskoj._NEWLINE_Prvi ugovor je HS Produkt sklopio s ameri\xc4\x8dkom tvrtkom Intrac Arms Int. S obzirom da je HS 2000 od po\xc4\x8detka slovio kao izuzetno kvalitetan pi\xc5\xa1tolj, koji podjednako odgovara i de\xc5\xa1njacima i ljevacima, nakon godinu dana ispitivanja HS Produkt je potpisao ugovor s jednom od najpoznatijih tvrtki za proizvodnju kratkog i dugog pje\xc5\xa1a\xc4\x8dkog naoru\xc5\xbeanja Springfield Armory. Od tada se na ameri\xc4\x8dkom tr\xc5\xbei\xc5\xa1tu pojavljuje pod nazivom SA-XD, gdje kratica XD ozna\xc4\x8dava da se radi o pi\xc5\xa1tolju za slu\xc5\xbebene svrhe, koji mo\xc5\xbee izdr\xc5\xbeati najekstremnije uvjete. Svoju kvalitetu potvrdio je i dobivanjem titule pi\xc5\xa1tolja 2002. godine koja je dodijeljena po izboru specijaliziranih \xc4\x8dasopisa za oru\xc5\xbeje poput Handgunnera, Guns Magazinea, Guns & Ammoa, te ga je NRA (eng. National Rifle Association, hrv. Nacionalno pu\xc5\xa1karsko udru\xc5\xbeenje) proglasila najboljim pi\xc5\xa1toljem 2003. i 2006. godine.\n_START_SECTION_\nDizajn\n_START_PARAGRAPH_\nOd svoga predstavljanja HS-2000 privukao je pozornost stru\xc4\x8dnjaka koji su u njemu prepoznali potencijal dostojan najboljih pi\xc5\xa1tolja tada dostupnih na tr\xc5\xbei\xc5\xa1tu. _NEWLINE_Novim pi\xc5\xa1toljem tvornica napu\xc5\xa1ta tradicionalne konstrukcije oru\xc5\xbeja s kokotom u korist konstrukcija koje opaljuju pomo\xc4\x87u udara\xc4\x8da. Prvi put u povijesti hrvatske proizvodnje oru\xc5\xbeja uporabljen je polimer da bi se dodatno oja\xc4\x8dala i olak\xc5\xa1ala konstrukcija novoga pi\xc5\xa1tolja. HS-2000 suvremen je pi\xc5\xa1tolj velikog kapaciteta spremnika te specifi\xc4\x8dnog jednostrukog djelovanja otponca. Pripada kategoriji tzv. pi\xc5\xa1tolja "napuni i zaboravi". To zna\xc4\x8di da je vrlo jednostavan za rukovanje i opremljen svim sigurnosnim elementima te za opaljenje nije potrebno otko\xc4\x8diti nikakvu ko\xc4\x8dnicu kao na pi\xc5\xa1toljima klasi\xc4\x8dnih konstrukcija, ve\xc4\x87 samo povu\xc4\x87i okida\xc4\x8d. HS-2000 posjeduje tri me\xc4\x91usobne neovisne ko\xc4\x8dnice, i to ko\xc4\x8dnicu na hrptu rukohvata, u stru\xc4\x8dnoj literaturi poznatoj kao "dabrov rep" (posebice po primjeni na \xc4\x8duvenom Coltovu pi\xc5\xa1tolju M1911), pasivnu blokadu udarne igle i predokida\xc4\x8d kao svojevrsnu ko\xc4\x8dnicu samog okida\xc4\x8da. Osnovna ideja konstruktora bila je osloboditi pi\xc5\xa1tolj suvi\xc5\xa1nih poluga te maksimalno pojednostaviti rukovanje njime tako da posjeduje samo jednu polugu za rastavljanje i malenu tzv. klizno-otpusnu polugu koja slu\xc5\xbei za zaustavljanje i otpu\xc5\xa1tanje navlake iz stra\xc5\xbenjeg u prednji polo\xc5\xbeaj. Obje ne str\xc5\xa1e i ne naru\xc5\xa1avaju skladnu liniju cijelog pi\xc5\xa1tolja. HS-2000 jednako je pogodan za ljevake i de\xc5\xa1njake. _NEWLINE_HS-2000 posjeduje pokaziva\xc4\x8d metka u cijevi i pokaziva\xc4\x8d napetosti udarne igle tako da strijelac u svakom trenutku vizualnim pregledom mo\xc5\xbee utvrditi nalazi li se metak u cijevi i je li igla u napetom ili opu\xc5\xa1tenom polo\xc5\xbeaju. Ovu odliku vrlo cijene policijski djelatnici jer spre\xc4\x8dava ne\xc5\xbeeljena opaljenja. HS-2000 po\xc4\x8detno se izra\xc4\x91ivao u tri kalibra i to 9 mm PARA, .40 Smith & Wesson i .357 SIG dok su naknadnim razvojem modela uvedena jo\xc5\xa1 dva kalibra i to .45 ACP i .45 GAP. Uvo\xc4\x91enje novih kalibara i vi\xc5\xa1e razli\xc4\x8ditih novih modela dovelo je do potrebe za novom klasifikacijom, to vi\xc5\xa1e jer se pi\xc5\xa1tolj HS-2000 na ameri\xc4\x8dkom tr\xc5\xbei\xc5\xa1tu prodavao pod imenom XD \xc5\xa1to je engleska kratica za eXreme Duty (hrv. ekstremna du\xc5\xbenost). Nova klasifikacija trebala je pomo\xc4\x87i boljem razumijevanju i identifikaciji modela te lak\xc5\xa1oj orijentaciji kupaca prilikom kupovine oru\xc5\xbeja. S obzirom na to da se u SAD-u pi\xc5\xa1tolj HS-2000 prodavao pod oznakom XD, za to se tr\xc5\xbei\xc5\xa1te osnovnoj oznaci XD po\xc4\x8dela dodavati broj\xc4\x8dana oznaka koja je ozna\xc4\x8davala kalibar pa se tako pi\xc5\xa1tolj kalibra 9 mm PARA prodavao pod imenom XD-9, onaj u kalibru .40 Smith&Wesson pod imenom XD-40 itd. Isto na\xc4\x8delo primijenjeno je i za tr\xc5\xbei\xc5\xa1ta izvan SAD-a gdje se pi\xc5\xa1tolj ne prodaje pod oznakom XD, ve\xc4\x87 pod oznakom HS s pridodanim numeri\xc4\x8dkim oznakama kalibra te je tako pi\xc5\xa1tolj kalibra 9 mm PARA ozna\xc4\x8den kao HS-9 itd. _NEWLINE_Izvanredni prodajni rezultati i ugled koji su priskrbili pi\xc5\xa1tolji linije HS/XD omogu\xc4\x87ili su razvoj novog modela pi\xc5\xa1tolja, koji bi bio kompletniji od starijih modela oslanjaju\xc4\x87i se u svojoj osnovi upravo na njihovu bazu._NEWLINE_Pi\xc5\xa1tolji konstrukcije HS/XD prolazili su opse\xc5\xbean razvojni put, a kona\xc4\x8dni je proizvod upravo pi\xc5\xa1tolj XDM, najnoviji i najbolji u \xc5\xa1irokoj paleti ponude karlova\xc4\x8dkog HS Produkta.'